**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/158-10/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. február 26-án 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Hegyiné Havasi Valéria alpolgármester

Inhof Tamás

dr. Temesvári Zsolt

Varga József képviselők

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

dr. Oláh Kálmán háziorvos

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 5 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra azzal, hogy a háziorvosi beszámolót tárgyalnák először, majd utána a hivatal költségvetését érintő napirendeket. A falugondoki pályázatok elbírálására zárt ülésen kerül sor, mert van olyan pályázó, aki zárt ülés tartását kérte.

A napirendet a képviselő-testület egyhangú szavazással elfogadja, valamint az Mötv. 46. § (1) bekezdés b) pontja alapján a falugondnoki pályázatokat zárt ülés keretében bírálja el.

**Napirend:**

**1) 2023. évi beszámoló a háziorvosi ellátás személyi és tárgyi feltételeiről**

*Előterjesztő: Bíró Imre polgármester*

**2) A Zánkai Közös Önkormányzati Hivatal 2024. évi költségvetésének elfogadása**

*Előterjesztő: Bíró Imre polgármester*

**3) A Zánkai Közös Önkormányzati Hivatal 2023. évi költségvetésének módosítása**

*Előterjesztő: Bíró Imre polgármester*

**4) Balatonszepezd Község Önkormányzata középtávú tervének, valamint a 2024. évi költségvetésről szóló rendeletének elfogadása**

*Előterjesztő: Bíró Imre polgármester*

**5) Az önkormányzat 2023. évi költségvetésének módosítása**

*Előterjesztő: Bíró Imre polgármester*

**6)** **A Zánka és Térsége Oktatási Intézményi Társulás Társulási Megállapodásának módosítása** *Előterjesztő: Bíró Imre polgármester*

**7) Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról szóló rendelet véleményezése**

*Előterjesztő: Bíró Imre polgármester*

**8) Döntéshozatal a szennyvízhálózat tervezése tárgyában**

*Előterjesztő: Bíró Imre polgármester*

**9) Döntéshozatal a villanyoszlop cseréje tárgyában**

*Előterjesztő: Bíró Imre polgármester*

**10) Balatonszepezd Község Önkormányzata 2024. évi közbeszerzési tervének elfogadása**

*Előterjesztő: Bíró Imre polgármester*

**11) Döntés a polgármester 2024. évi cafetéria juttatásáról**

*Előterjesztő: dr. Varga Viktória jegyző*

**12) A polgármester szabadságtervének jóváhagyása**

*Előterjesztő: Bíró Imre polgármester*

**13) Balatonszepezdi utcák elnevezése** (az előterjesztés később kerül kiküldésre)

*Előterjesztő: Bíró Imre polgármester*

**14) A Balatonfüredi Rendőrkapitányság támogatása**

*Előterjesztő: Bíró Imre polgármester*

**15) Balatonszepezd Község Önkormányzata Képviselő-testülete 2024. évi munkatervének elfogadása**

*Előterjesztő: Bíró Imre polgármester*

**16) A közművelődési alapszolgáltatás 2024. évi szolgáltatási tervének jóváhagyása**

*Előterjesztő: Bíró Imre polgármester*

**17) 2023. évi beszámoló a fogászati alapellátás személyi és tárgyi feltételeiről**

*Előterjesztő: Bíró Imre polgármester*

**18) 2023. évi beszámoló a védőnői szolgálat személyi és tárgyi feltételeiről**

*Előterjesztő: Bíró Imre polgármester*

**19) Beszámoló a Zánkai Közös Önkormányzati Hivatal 2023. évi tevékenységéről**

*Előterjesztő: dr. Varga Viktória jegyző*

**20) Igazgatási szünet elrendelése a Zánkai Közös Önkormányzati Hivatalban**

*Előterjesztő: dr. Varga Viktória jegyző*

**NAPIREND TÁRGYALÁSA**

**1) 2023. évi beszámoló a háziorvosi ellátás személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** Minden évben beszámol a háziorvos az előző évről. Köszönti doktor urat, kérdezi, hogy szeretné-e kiegészíteni a beszámolót?

**dr. Oláh Kálmán háziorvos**: Részletesen összefoglalta az egészségügyi szolgálattal kapcsolatos beszámolóját, ha van kérdés, szívesen válaszol.

**Bíró Imre polgármester**: Tavalyi évben megoldódott a rendelő felújítása, így nem kellett bezárni, a testület megtartotta így a heti rendelést, ami sokat jelent a falunak. Ez egy olyan plusz szolgáltatás, amit fenn kell tartani, a fiókgyógyszertárral együtt. Küzdenek ezekért, igyekeznek folyamatosan korszerűsíteni. A beszámolót elfogadásra javasolja. Kérdezi, hogy valakinek van-e kérdése, észrevétele, hozzászólása?

**Varga József képviselő**: Tartalmas volt a beszámoló. Örül, hogy doktor úr személyesen eljött.

**dr. Oláh Kálmán háziorvos**: Azt azért elmondaná, hogy a rendelő bezárása nem egyedi eset volt. Kormányzati szándék a kis kártyaszámú praxisok körzetesítése a pénzügyi működtetés fenntartása érdekében. 1200-1400 kártyaszámnál húznák meg a határokat, az, ami még fenntartható. A finanszírozásban olyan átalakítás történt, hogy megvonásra került a fix díj és a területi pótlék. Pénzügyileg próbálják rászorítani a praxisokat, hogy minél nagyobb kártyaszámmal működjenek. Az indikátor számok vizsgálják az adott praxisban lévő betegek viselkedését, a praxis munkáját. Ezt viszonyítják a többi praxis működéséhez, illetve ezt pontozzák és ez alapján állapítják meg a finanszírozást. Van egy ponthatár, ami alatt nem lesz működőképes a praxis. A bértábla szerinti bért kötelező megadni, ki kell pótolni a betegellátásra szánt finanszírozásból. Ez dönti el, hogy életben marad-e egy praxis vagy sem. Szerencsére a zánkai praxis a régió egyik legjobb vegyes praxisa, de ehhez kell a zánkai infrastruktúra, kell a két asszisztens. Ez kis rendelővel nem működik. Látni kell az országos folyamatokat, mert ez nem helyi probléma. A rendelőknek kötelező az ÁNTSZ ellenőrzése, hogy megfelelnek-e a minimumkövetelményeknek. Amikor ő idekerült, ez nem történt meg, ezért volt az ellenőrzés, aminek a figyelemfelhívás volt a célja. Sajnos voltak olyan hiányosságok, ami miatt bezárták, de ezeket Szepezd tudta pótolni. A Nivegy-völgyi önkormányzatok a megszüntetés mellett döntöttek. Ugyanakkor a betegellátás minősége biztosított, orvosszakmai szempontból még javult is, hiszen van lehetőség az időt az utazgatás helyett a megelőzésre és a szűrőtevékenységekre fordítani. Annak, hogy a szepezdi rendelő megmaradt, megvan a társadalmi, szociális jelentősége is, de nehezen fenntartható és működtethető az a rendszer, hogy a beteg bejön és felírják neki a gyógyszert. Népegészségügyi szempontból ez már meghaladott, az edukációra és a prevencióra helyezendő a nagyobb hangsúly. Célja, hogy minél egyszerűbben, minél több beteggel tudjon konzultálni.

**Bíró Imre polgármester**: Az éremnek két oldala van, és itteni és egy szakmai, megpróbálnak a kettő között egyensúlyozni. Amíg tudják, addig megtartják a rendelést.

**Temesvári Zsolt képviselő**: A doktor úr a munkáját emberséggel és szakmai tudással végzi, ez példaértékű. Köszönik a munkáját.

**Bíró Imre polgármester**: A gyógyszerésznő munkáját is köszönik, vele komplex a rendszer.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**9/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a háziorvosi szolgálat munkájáról, a háziorvosi ellátás személyi és tárgyi feltételeiről szóló 2023. évi beszámolót elfogadja.

**2) A Zánkai Közös Önkormányzati Hivatal 2024. évi költségvetésének elfogadása**

*Előterjesztő: Bíró Imre polgármester*

**Bíró Imre polgármester:** Azért javasolta, hogy vegyék előre ezt a napirendet, mert a hivatal költségvetése beépül a szepezdi önkormányzat költségvetésébe is. Január közepén volt egyeztetés a polgármesterek között a hivatal költségvetéséről. Különböző érdekek vannak, és általában mindig rossz érzéssel jön el, mert úgy érzi, hogy a szepezdi érdekeket nem sikerül hatékonyan képviselnie. Hat igen szavazat szükséges a döntéshez, lakosságszámtól függetlenül, tehát hat önkormányzat elfogadásával elfogadott a hivatal költségvetése. Minden településnek egy szavazata van, pl. Óbudavárnak is, annak ellenére, hogy Szepezd 17 milliót tesz a költségvetésbe, Óbudavár pedig csak 2 milliót. Ebből az következik, hogy Szepezd tehetetlen a szavazással kapcsolatosan, súlytalan a szepezdi szavazat. Ez egy probléma, amit jelezni szeretne, jó lenne ezt megváltoztatni. Furcsa lenne, ha a polgármesteri értekezleten nemmel szavaz, itt pedig megszavazná, ezért is kérte, hogy úgy legyen előkészítve, hogy elfogadják, vagy nem fogadják el.

**Varga József képviselő**: Teljesen irreális ez a fajta szavazás. Elismeri, hogy a lakosságszámarányos felosztás sem lenne teljesen igazságos. Az előző évi költségvetés adatai alapján, a befizetett összegek arányában kellene megállapítani a szavazati arányokat. Ez nem tartható, hogy a kicsi települések döntik el, miként alakuljon a költségvetés. A maga részéről nemmel fog szavazni.

**Bíró Imre polgármester**: Ráadásul a rezsiköltséghez is hozzájárulnak. Úgy teszi fel szavazásra, hogy nem fogadja el a testület a költségvetést.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**10/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánkai Közös Önkormányzati Hivatal 2024. évi költségvetését az 1. melléklet szerint nem fogadja el, a kirendeltségek közötti megosztást a 2. melléklet szerint, a személyi juttatások megosztását a 3. melléklet szerint nem hagyja jóvá.

**3) A Zánkai Közös Önkormányzati Hivatal 2023. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** A változásoknak megfelelően kerül módosításra a hivatal tavalyi költségvetése. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– 1 tartózkodás mellett– az alábbi határozatot hozza:**

**11/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánkai Közös Önkormányzati Hivatal 2023. évi költségvetésének módosítását az előterjesztés melléklete szerint elfogadja.

**4) Balatonszepezd Község Önkormányzata középtávú tervének, valamint a 2024. évi költségvetésről szóló rendeletének elfogadása**

*Előterjesztő: Bíró Imre polgármester*

**Bíró Imre polgármester:** Az előterjesztés nem csak a 2024 évi költségvetést tartalmazza, évekre előre is tervezni kell. A 2024-es évre 361.290.103 Ft a bevételi és kiadási főösszeg. A tavalyi év maradványa kb. 100 millió forint. Azt gondolja, jól vágnak neki az évnek. 20 millió Ft működési tartalékkal és 60 millió Ft fejlesztési tartalékkal terveztek. Kérdezi, hogy valakinek van-e kérdése, észrevétele, hozzászólása?

**Varga József képviselő**: Kérdezi, hogy mit takar a céljuttatás, projektprémium soron tervezett 5,2 millió Ft.

**dr. Varga Viktória jegyző**: A céljuttatás jellemzően olyan nem munkakörhöz kapcsolódó feladat, amit valaki elvégez. Azt nem tudja megmondani, hogy kinek van tervezve.

**Bíró Imre polgármester**: Nincs tervezve célprémium. Ezek tervszámok, bármikor módosíthatók.

**Varga József képviselő**: A választott tisztségviselők juttatásai 11 millió Ft összeg?

**dr. Varga Viktória jegyző**: Ez a képviselő-testület tagjainak tiszteletdíja, polgármester illetménye, alpolgármester tiszteletdíja.

**Varga József képviselő**: Szakmai tevékenységet segítő szolgáltatások?

**dr. Varga Viktória jegyző**: Közbeszerzési szakértő, tervezők, földmérő…

**Bíró Imre polgármester**: Ezt előre nem lehet tudni, tervezve van csak.

**Varga József képviselő**: Egyéb működési célú támogatások államháztartáson kívülre tavaly 12 millió Ft volt, idén miért csak 3,9 millió Ft?

**dr. Varga Viktória jegyző**: A lakossági víz- és csatornaszolgáltatás támogatása kb. 9 millió Ft, amit megkap az önkormányzat támogatásként és tovább is utal a DRV Zrt. felé.

**Varga József képviselő**: Az ingatlanok felújítása mit takar?

**Bíró Imre polgármester**: A felújításokat egy nagy csomagba tették be, strand, bérlakás, könyvtár, hivatal felújítása, hogy ne kelljen minden költésnél költségvetést módosítani. Ezt ő kérte így, de hangsúlyozza, hogy ezek csak tervek.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatokat hozza:**

**12/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Önkormányzat saját bevételeinek, valamint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegeit az előterjesztés E/1. melléklete szerint fogadja el.

**1/2024. (II.27.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2024. évi költségvetésről szóló rendelet-tervezetet elfogadja és 1/2024. (II.27.) számon önkormányzati rendeletei közé iktatja.

**5) Az önkormányzat 2023. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** Az önkormányzat 223-as költségvetése is a változásoknak megfelelően módosul, ezek már tényszámok. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**2/2024. (II.27.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2023. évi költségvetésről szóló 4/2023. (II.17.) önkormányzati rendelet módosításáról szóló rendelet-tervezetet elfogadja és 2/2024. (II.27.) számon önkormányzati rendeletei közé iktatja.

**6) A Zánka és Térsége Oktatási Intézményi Társulás Társulási Megállapodásának módosítása**

*Előterjesztő: Bíró Imre polgármester*

**Bíró Imre polgármester:** Jogszabályváltozás miatt kell módosítani a társulási megállapodást. Kérdezi, hogy valakinek van-e kérdése, észrevétele, hozzászólása?

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**13/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánka és Térsége Oktatási Intézményi Társulás Társulási Megállapodásának módosítását az előterjesztés 1. melléklete szerint, és ezzel együtt az egységes szerkezetű Társulási Megállapodást elfogadja.

Határidő: azonnal

Felelős: polgármester

**7) Az egyes szociális és gyermekvédelmi ellátási formák szabályozásáról szóló 4/2020. (IV.7.) önkormányzati rendelet módosításáról szóló rendelet véleményezése**

*Előterjesztő: Bíró Imre polgármester*

**Bíró Imre polgármester:** A térítési díjak emelkedéséről van szó, amelyet a nyersanyagárak és energiaköltségek indokolnak. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**14/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a szociális étkeztetés és gyermekétkeztetés, mint társulásban ellátott feladatok vonatkozásában a társulási megállapodásban rendeletalkotásra kijelölt Zánka Község Önkormányzatának az étkezési térítési díjakkal kapcsolatos rendeletalkotásával egyetért.

**8) Döntéshozatal a szennyvízhálózat tervezése tárgyában**

*Előterjesztő: Bíró Imre polgármester*

**Bíró Imre polgármester:** Tavaly döntöttek róla, hogy megterveztetik a szennyvízcsatornát, ezért beszerzési eljárást folytattak le a tervezésre. A kormányzat részéről ígéret volt egy ilyen pályázat, ezen akkor tudnak majd indulni, ha kész tervük van. Négy vállalkozótól kértek ajánlatot, ketten küldtek is, a kedvezőbb az IPANEMA Mérnöki Tanácsadó Kft. bruttó 10.414.000 Ft összegű ajánlata volt. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**15/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a szennyvízhálózat tervezése tárgyában az IPANEMA Mérnöki Tanácsadó Kft. bruttó 10.414.000 Ft összegű árajánlatát elfogadja.

A szükséges forrást a 2024. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**9) Döntéshozatal a villanyoszlop cseréje tárgyában**

*Előterjesztő: Bíró Imre polgármester*

**Bíró Imre polgármester:** A 71-es főút mellett kidöntöttek két villanyoszlopot, erre folytattak le beszerzési eljárást. Egy részét a biztosító kifizette. Három ajánlattevőtől kértek ajánlatot, a legkedvezőbb ajánlatot a ROPE-VILL Kft. adta bruttó 4.321.937 Ft összegben. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**16/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a villanyoszlop cseréje tárgyában a ROPE-VILL Villamos Tervező Kivitelező és Szolgáltató Kft. bruttó 4.321.937 Ft összegű árajánlatát elfogadja.

A szükséges forrást a 2024. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**10) Balatonszepezd Község Önkormányzata 2024. évi közbeszerzési tervének elfogadása**

*Előterjesztő: Bíró Imre polgármester*

**Bíró Imre polgármester:** Minden évben el kell fogadni a közbeszerzési tervet. Az Árpád utca belterületi részére van folyamatban közbeszerzés, a terv ezt tartalmazza, mint építési beruházást. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**17/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a közbeszerzésekről szóló 2015. évi CXLIII. törvény 42. §-a alapján az előterjesztés 1. sz. mellékletét képező Balatonszepezd Község Önkormányzata 2024. évi közbeszerzési tervét elfogadja.

Határidő: azonnal

Felelős: polgármester

**11) Döntés a polgármester 2024. évi cafetéria juttatásáról**

*Előterjesztő: dr. Varga Viktória jegyző*

**Bíró Imre polgármester:** Átadja a szót jegyző asszonynak.

**dr. Varga Viktória jegyző**: A főállású polgármester jogosult cafetéria juttatásra, ennek mértékét a hivatalban dolgozó köztisztviselők juttatásával azonos mértékben, évi bruttó 240.000 Ft-ban javasolja megállapítani.

**Bíró Imre polgármester:** A napirenddel kapcsolatban bejelenti személyes érintettségét, és kéri, hogy a szavazásból zárja ki a testület.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**18/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármestert a polgármester cafetéria juttatásáról szóló szavazásból személyes érintettsége miatt kizárja.

**Bíró Imre polgármester:** Kéri döntsenek a határozati javaslatról.

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**19/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete munkáltatói jogkörében eljárva a polgármester cafetéria-juttatásának 2024. évi éves keretösszegét bruttó 240.000 Ft-ban határozza meg.

A képviselő-testület a Zánkai Közös Önkormányzati Hivatal Közszolgálati Szabályzatának cafetéria-juttatás igénybevételére vonatkozó részletszabályait rendeli alkalmazni a polgármester cafetéria-juttatásának igénybevételére, az azzal való elszámolásra és visszatérítésre.

Határidő: azonnal

Felelős: jegyző

**12) A polgármester szabadságtervének jóváhagyása**

*Előterjesztő: Bíró Imre polgármester*

**Bíró Imre polgármester:** A polgármester munkáltatója a testület, így a polgármester szabadságtervét jóvá kell hagynia. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**20/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármester 2024. évi szabadságának ütemezését az alábbiak szerint jóváhagyja:

|  |  |  |  |
| --- | --- | --- | --- |
| Január | - | - nap | |
| Február | 21., 28. | 2 nap | |
| Március | 6., 13., 20., 27. | 4 nap | |
| Április | 3., 10., 17., 24. | 4 nap | |
| Május | 2., 8., 15., 29. | 4 nap | |
| Június | 5., 12., 19., 26. | 4 nap | |
| Július | 3., 10., 17., 24., 31. | 5 nap | |
| Augusztus | 7., 14., 21., 28. | 4 nap | |
| Szeptember | 4., 7. | 2 nap | |
| **ÖSSZESEN:** | | | **29 nap** |

Határidő: folyamatos

Felelős: polgármester

**13) Balatonszepezdi utcák elnevezése**

*Előterjesztő: Bíró Imre polgármester*

**Bíró Imre polgármester:** Két utca elnevezéséről van szó. Bokros köz és Remete köz. A Bokros közre jött egy lakossági javaslat, hogy legyen Panoráma köz, de Panoráma utca már van, így ezt az elnevezést nem támogatja. A második határozati javaslat szerint a téves Szeder utca elnevezést visszavonnák, mert mindig is Forrás utca volt, ezt is kéri helyre tenni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**21/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete tulajdonában álló

Balatonszepezd 1653 hrsz-ú közutat **Bokros köz** néven;

Balatonszepezd 1677 hrsz-ú közutat **Remete köz** néven

nevezi el.

Felkéri a jegyzőt, hogy a közterület házszámozásával kapcsolatos döntést a 3/2023. (III.29.) önkormányzati rendelet, valamint a központi címregiszterről és a címkezelésről szóló 345/2014. (XII. 23.) Korm. rendelet előírásai szerint hozza meg.

Határidő: azonnal

Felelős: jegyző

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**22/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete tulajdonában álló Balatonszepezd 1114/19 hrsz-ú közút 60/2023. (V.23.) Bsz. határozatban tévesen megállapított „Szeder utca” elnevezését visszavonja, egyidejűleg rögzíti, hogy a közút a Forrás utca elnevezést viseli.

Felkéri a jegyzőt, hogy a központi címregiszterről és a címkezelésről szóló 345/2014. (XII. 23.) Korm. rendelet előírásai szerint a fenti változást vezesse át.

Határidő: azonnal

Felelős: jegyző

**14) A Balatonfüredi Rendőrkapitányság támogatása**

*Előterjesztő: Bíró Imre polgármester*

**Bíró Imre polgármester:** Tavaly is kértek támogatást a túlórákra, akkor 100.000 Ft-ot adtak, el is számoltak vele. Nem nagy összegről van szó, 200.000 Ft-ot javasol. Kérdezi, hogy valakinek van-e kérdése, észrevétele, hozzászólása?

**Temesvári Zsolt képviselő**: Kérdezi, hogy a körzeti megbízott milyen gyakran van a faluban, mert régóta nem látta?

**Bíró Imre polgármester**: Pénteken beszélt vele utoljára telefonon. Sok közbiztonsági probléma nincs a faluban, de ha gond van, akkor jelzik, rendszeres a kapcsolat.

**Hegyiné Havasi Valéria alpolgármester**: Péntekenként szokta látni.

**Varga József képviselő**: Ő is sokszor látja, kutyával és gyalogosan is. Köszöni a munkáját.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**23/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonfüredi Rendőrkapitányság részére a rendőri szolgálatok számának emelése céljából a túlórák ellentételezésére 200.000 Ft összegű hozzájárulást biztosít.

A támogatás a Balatonfüredi Rendőrkapitányság személyi állományába tartozó, kiemelkedő teljesítményt nyújtó személyek munkájának elismerése, pénzbeli jutalmazása, a Balatonfüredi Rendőrkapitányság személyi állománya által teljesített önkéntes vagy egyéb túlszolgálati órák megváltása, illetve tárgyi eszköz beszerzése céljából használható fel.

Felhatalmazza a polgármestert a megállapodás megkötésére és az egyéb szükséges intézkedések megtételére.

Határidő: azonnal

Felelős: polgármester

**15) Balatonszepezd Község Önkormányzata Képviselő-testülete 2024. évi munkatervének elfogadása**

*Előterjesztő: Bíró Imre polgármester*

**Bíró Imre polgármester:** A munkaterv a szokásos napirendeket tartalmazza. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**24/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2024. évi munkatervét az előterjesztés melléklete szerint jóváhagyja.

Felhívja a Zánkai Közös Önkormányzati Hivatal Jegyzőjét, hogy a munkatervben szereplő napirendi pontok előkészítéséről gondoskodjon.

Határidő: folyamatos

Felelős: jegyző

**16) A közművelődési alapszolgáltatás 2024. évi szolgáltatási tervének jóváhagyása**

*Előterjesztő: Bíró Imre polgármester*

**Bíró Imre polgármester:** Az éves rendezvényekre a keretösszeg 6,5 millió Ft. Lesz Szent Martin koncert és Vincze Lilla is fellép majd. A szezonnyitó időpontja máskor lesz valószínűleg, mint a tervben. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**25/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a 20/2018. (VII. 9.) EMMI rendelet 3. § (5) bekezdése alapján az előterjesztés melléklete szerinti közművelődési alapszolgáltatás 2024. évi szolgáltatási tervét jóváhagyja.

**17) 2023. évi beszámoló a fogászati alapellátás személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** Megkapták a fogorvos beszámolóját is, köszönik a munkáját. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**26/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a fogászati alapellátás személyi és tárgyi feltételeiről szóló 2023. évi beszámolót elfogadja.

**18) 2023. évi beszámoló a védőnői szolgálat személyi és tárgyi feltételeiről**

*Előterjesztő: Bíró Imre polgármester*

**Bíró Imre polgármester:** A védőnőnek is köszönik az egész éves munkáját. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**27/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a védőnői szolgálat személyi és tárgyi feltételeiről szóló 2023. évi beszámolót elfogadja.

**19) Beszámoló a Zánkai Közös Önkormányzati Hivatal 2023. évi tevékenységéről**

*Előterjesztő: dr. Varga Viktória jegyző*

**Bíró Imre polgármester:** Átadja a szót jegyző asszonynak.

**dr. Varga Viktória jegyző**: A szokásos adattartalommal készült el a beszámoló. Az adóbevételeket kiemeli. 17 fővel látják el a feladatokat, jó szakmaisággal dolgozó, lelkiismeretes gárda állt össze.

**Bíró Imre polgármester:** Látszik, hogy rengeteg ügy van, komoly munka. Köszönik a hivatal munkáját, és köszöni irodavezető asszonynak is az éves munkát, mert minden ügy innen kerül át. Sok és szerteágazó üggyel foglalkoznak. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**28/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Zánkai Közös Önkormányzati Hivatal 2023. évi tevékenységéről szóló beszámolót elfogadja.

**20) Igazgatási szünet elrendelése a Zánkai Közös Önkormányzati Hivatalban**

*Előterjesztő: dr. Varga Viktória jegyző*

**Bíró Imre polgármester:** Átadja a szót jegyző asszonynak.

**dr. Varga Viktória jegyző**: Az idei év végén összesen 5 munkanapról van szó, ekkor igazgatási szünet lesz és zárva lesz a hivatal.

**Bíró Imre polgármester:** Köszöni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**29/2024. (II.26.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján a Zánkai Közös Önkormányzati Hivatalban

2024. december 23. napjától 2025. január 3. napjáig **téli** igazgatási szünetet rendel el.

Az igazgatási szünet alatt a Zánkai Közös Önkormányzati Hivatal zárva tart.

A jegyző köteles az igazgatási szünet elrendeléséről a lakosságot előzetesen tájékoztatni.

Határidő: folyamatos

Felelős: jegyző

Több napirendi pont nem lévén Bíró Imre polgármester megköszöni a nyilvános ülésen való részvételt, és azt **9.10** órakor bezárja.

K. m. f.

**Bíró Imre dr. Varga Viktória**

polgármester jegyző